**Marcus Lilian Thuram-Ulien** (sündinud 6. augustil 1997 Parmas) on Itaalias sündinud Prantsusmaa jalgpallur, kes mängib ründajana Itaalia kõrgliigaklubis Milano Internazionale ja Prantsusmaa jalgpallikoondises.

Klubikarjäär
------------

Ta alustas klubikarjääri Prantsusmaal. 2012. aastal liitus ta klubiga FC Sochaux-Montbéliard, mille põhimeeskonnas debüteeris ta 2015. aasta märtsis Prantsusmaa esiliigas.

2017. aasta juulis liitus Thuram Prantsusmaa kõrgliigaklubiga Guingamp. Prantsusmaa kõrgliigas tegi ta debüüdi 5. augustil 2017 mängus Metzi vastu. Prantsusmaa kõrgliigas lõi ta esimese värava sama aasta 10. septembril mängus Lyoni Olympique'i vastu. Sel hooajal lõi ta Prantsusmaa kõrgliigas kokku kolm väravat. Järgmisel hooajal jäi tema arvele Prantsusmaa kõrgliigas juba üheksa väravat. 9. jaanuaril 2019 lõi ta Prantsusmaa liigakarikavõistluste veerandfinaalis teisel üleminutil penaltist värava Paris Saint-Germaini vastu, mis tõi Guingamp'ile 2:1 võidu. Guingamp jõudis lõpuks liigakarikafinaali, kus kaotati penaltiseeria järel Strasbourgile.

2019. aasta juulis sõlmis Thuram nelja-aastase lepingu Saksamaa kõrgliigaklubiga Mönchengladbachi Borussia. Debüüthooajal lõi ta Saksamaa kõrgliigas kümme väravat. Nelja hooajaga lõi ta Saksamaa kõrgliigas kokku 34 väravat. Tema edukaim hooaeg oli viimane, 2022/23, mil ta lõi 13 väravat ja oli liigas paremuselt kuues väravalööja.

2023. aasta juulis sõlmis ta viieaastase lepingu Milano Internazionalega. Itaalia kõrgliigas lõi ta esimese värava 3. septembril 2023 mängus Fiorentina vastu. 2024. aasta jaanuaris võitis ta Internazionalega Itaalia superkarika.

Koondisekarjäär
---------------

Aastatel 2014–2019 mängis Thuram Prantsusmaa noortekoondistes. 2016. aastal tuli ta Prantsusmaa kuni 19-aastaste koondisega Euroopa omavanuste meistriks.

Prantsusmaa jalgpallikoondises tegi ta debüüdi 11. novembril 2020 sõprusmängus Soome vastu.

Ta kuulus Prantsusmaa koondisse 2021. aasta Euroopa meistrivõistlustel ja 2022. aasta maailmameistrivõistlustel. Maailmameistrivõistluste finaalis Argentina vastu sekkus ta mängu 41. minutil koos Randal Kolo Muaniga Ousmane Dembélé ja Olivier Giroudi asemele. 81. minutil andis Thuram väravasöödu Kylian Mbappé teisele väravale. Prantsusmaa kaotas lõpuks Argentinale penaltiseerias; penalitseerias Thuramini järg ei jõudnud.

Koondisekarjääri esimese värava lõi Thuram 7. septembril 2023 EM-i valikmängus Iirimaa vastu.

Isiklikku
---------

Tema isa Lilian Thuram on endine Prantsusmaa jalgpallur ja Prantsusmaa koondislane (maailmameister 1998). Marcuse noorem vend Khéphren Thuram on samuti jalgpallur. Marcus sai nime Jamaica aktivisti Marcus Garvey järgi.

Viited
------

1. ↑   (vaadatud 27.1.2024)
2. ↑  "Inter Milan sign French forward Thuram from Monchengladbach". *Reuters* (inglise). 1. juuli 2023. Vaadatud 1. juulil 2023.
3. ↑  McNulty, Phil (18. detsember 2022). "Argentina 3–3 France". BBC Sport. Vaadatud 18. detsembril 2022.
4. ↑  Newman, Benjamin (30. märts 2015). "Marcus Thuram (17), son of Barca hero Lilian Thuram, scored the winner in a cup final on Saturday". 101 Great Goals. Vaadatud 25. mail 2017.
5. ↑  "Gianluigi Buffon faces Marcus Thuram, son of former team-mate Lilian Thuram". BBC Sport. 19. august 2018. Vaadatud 27. detsembril 2018.
6. ↑  "L'histoire des premiers noirs dans le sport français". *France Inter* (prantsuse). Vaadatud 23. juunil 2017.

Välislingid
-----------

* Profiil Milano Internazionale kodulehel

| * v
* r
Prantsusmaa koondis  –  UEFA Euro 2020 |
| --- |
| 

* 1 Lloris (c)
* 2 Pavard
* 3 Kimpembe
* 4 Varane
* 5 Lenglet
* 6 Pogba
* 7 Griezmann
* 8 Lemar
* 9 Giroud
* 10 Mbappé
* 11 Dembélé
* 12 Tolisso
* 13 Kanté
* 14 Rabiot
* 15 Zouma
* 16 Mandanda
* 17 Sissoko
* 18 Digne
* 19 Benzema
* 20 Coman
* 21 Hernandez
* 22 Ben Yedder
* 23 Maignan
* 24 Dubois
* 25 Koundé
* 26 Thuram
* Treener: Deschamps

 | Prantsusmaa |

| * v
* r
Prantsusmaa koondis  –  2022. aasta jalgpalli maailmameistrivõistlused |
| --- |
| 

* 1 Lloris (c)
* 2 Pavard
* 3 Disasi
* 4 Varane
* 5 Koundé
* 6 Guendouzi
* 7 Griezmann
* 8 Tchouaméni
* 9 Giroud
* 10 Mbappé
* 11 Dembélé
* 12 Kolo Muani
* 13 Fofana
* 14 Rabiot
* 15 Veretout
* 16 Mandanda
* 17 Saliba
* 18 Upamecano
* 20 Coman
* 21 L. Hernandez
* 22 T. Hernandez
* 23 Areola
* 24 Konaté
* 25 Camavinga
* 26 Thuram
* Treener: Deschamps

 | Prantsusmaa |